ไฟแนนซ์ทูเดย์
แม้จะยังไม่ประกาศอย่างเป็นทางการเรื่องการแบ่งงานของรัฐมนตรีในสังกัดกระทรวงการคลัง
19 ส.ค. 2554

แม้จะยังไม่ประกาศอย่างเป็นทางการเรื่องการแบ่งงานของรัฐมนตรีในสังกัดกระทรวงการคลัง 
แต่หลายหน่วยงานก็เดาได้ไม่ยากเย็น กรมสรรพสามิต สำนักงานสลากกินแบ่งรัฐบาล โรงงานยาสูบ คาดว่า บุญทรง เตริยาภิรมย์ รมช.คลัง สส.เชียงใหม่ สายตรง “เจ๊แดง” เยาวภา วงศ์สวัสดิ์ น้องสาว พ.ต.ท.ทักษิณ ชินวัตร อดีตนายกรัฐมนตรี พี่สาว ยิ่งลักษณ์ ชินวัตร นายกรัฐมนตรี น่าจะเข้ามาดูแลแน่นอน




...ขุมทรัพย์สำนักงานสลากฯ ส่วนนี้มีมหาศาล แถมยังมีอำนาจในการสรรหาเด็กในคาถาเข้ามารับตำแหน่งผู้อำนวยการสำนักงานสลากฯ คนใหม่แทนที่ เฮียปั๊ก-วันชัย สุระกุล ผู้อำนวยการคนปัจจุบัน ที่ยื่นหนังสือลาออกมีผลอย่างเป็นทางการวันที่ 1 ต.ค.นี้ แม้ว่าจะมีแรงดันจาก วิรุฬ เตชะไพบูลย์ รมช.คลัง รัฐมนตรีสาย วราเทพ รัตนากร อดีต รมช.คลัง ที่เคยกำกับดูแลสำนักงานสลากฯ มาก่อน แต่อย่าลืมว่า วราเทพนั้นก็สายตรงวังบัวบานของเจ๊แดงเหมียนกัลล์ จึงน่าจะดู ธ.ก.ส.แน่นอน 
...อีกคนที่น่าจับตาไม่แพ้กัน คือ สมชาติ วงศ์วัฒนศานต์ รองผู้อำนวยการสำนักงานสลากฯ ที่เริ่มเปิดตัวออกงาน ล่าสุดเปิดตัวโครงการ “ขบวนการชุมชนพิชิตยาเสพติด” ช่วยสร้างความรู้และเฝ้าระวังในชุมชนแออัดและสถานศึกษา อนาคตสมชาติน่าจะเป็นคีย์แมนคนสำคัญในการเดินหน้าหวยออนไลน์ เพราะทำมากับมือทั้งหมด 
...ส่วนเรื่องที่ว่าสลากยังเป็นขุมทรัพย์ให้กับการเมืองอยู่หรือไม่ในยุคนี้ คำตอบคือ “ไม่แน่” เพราะรัฐบาลยุคก่อนเข้ามาขุดลากถอนโคน แถมยังฝังโควตาใหม่ของตัวเองกินกันยาวไปอีกหลายปี ถ้าผู้อำนวยการสำนักงานสลากฯ คนใหม่เข้ามานั้น หน้าที่คือต้องหาผลิตภัณฑ์ตัวใหม่ หรือทำหวยออนไลน์ให้ยอดขายระเบิดระเบ้อกว่ายุคของทักษิณที่ขายได้งวดละ 3,000-4,000 ล้านบาท แบบนี้ถึงจะรุ่ง
...กระทรวงการคลังกลายเป็นกระทรวงที่เงียบเหงาผิดตา ไม่เหมือนยุคที่ กรณ์ จาติกวณิช เป็น รมว.คลัง เพราะ ธีระชัย ภูวนาถนรานุบาล รมว.คลัง คนใหม่ ยึดสไตล์เก็บตัว ไม่ขอให้ข่าวพร่ำเพรื่อจนสื่อร้อนใจ เพราะยังไม่มีความชัดเจนสักเรื่องว่าจะเดินหน้านโยบายเร่งด่วนต่างๆ ออกมาในแนวทางใด แต่ไม่มีใครในกระทรวงหลักให้ข่าวสารเพื่อสร้างความชัดเจนให้กับสังคมได้ เพราะนโยบายที่หาเสียงไว้ ก็ไม่ได้มีส่วนคิดตั้งแต่ต้นนั่นเอง ตอนนี้คำชี้แจงที่ชินหูเมื่อมีการซักถามคนที่เป็นรัฐมนตรี คือ “อันนี้ก็ต้องรอผลศึกษาก่อน” คุ้นๆ มั้ยครับ